ועדת הכספים, כנסת 15, פרוטוקול מספר 351, 2001-12-30 11:00

יעקב ליצמן: אני מתכבד לפתוח את ישיבת הוועדה.

יעקב ליצמן: לפנינו פנייה מס' 498 של משרד החינוך אל הוועדה.

יעקב ליצמן: ניסן, תסביר לנו בבקשה במה מדובר.

ניסן רז: הפנייה היא סך הכל שינויים מאוזנים בתקציב בנושאי שכר בעיקר, כמעט בלבד.

יעקב ליצמן: מי בעד פנייה מס' 498?

יעקב ליצמן: מי נגד?

יעקב ליצמן: תודה רבה, הפנייה אושרה.

יעקב ליצמן: אנחנו נחכה קצת עם נושא תיקון הסכם בין מדינת ישראל לבין מרכז החינוך התורני, על אף שמבחינת הדין השעה היא כבר 11:00 ואני אמרתי לחבר הכנסת פריצקי שהרביזיה תהיה בשעה 11:00.

יעקב ליצמן: מכל מקום, לפנים משורת הדין אנחנו נחכה קצת עם הנושא הזה ונעבור לדיון בתקציב הרשות לניירות ערך לשנת 2002.

יעקב ליצמן: נניח ואנחנו מאשרים את זה או לא מאשרים את זה, האם זה נכנס לתוקף בתקציב הכללי?

מירי כץ: לא.

מירי כץ: התקציב שלנו הוא תקציב נפרד.

מירי כץ: לפי החוק התקציב שלנו זה רשות עצמאית.

יעקב ליצמן: רשות עצמאית, אבל בתוך התקציב הכללי.

מירי כץ: לא.

יעקב ליצמן: למה לא?

יעקב ליצמן: אין לי תקציב מדינה, ואני רוצה לשאול האם זה לא חלק מתקציב המדינה?

סמדר אלחנני: אין קשר לזה ולתקציב המדינה.

מירי כץ: אנחנו לא מקבלים את המימון מתקציב המדינה.

מירי כץ: התקציב שלנו הוא תקציב נפרד.

סמדר אלחנני: אין סעיף תקציבי שנקרא רשות לניירות ערך.

אנה שניידר: משפטית זה כמו רשות השידור.

אנה שניידר: רשות השידור מקבלת הכנסות מהאגרה והרשות לניירות ערך מקבלת הכנסות מאגרה עבור הנפקת תשקיפים.

אנה שניידר: לכן, למעשה הם מין משק עצמאי שעל פי החוק צריך לקבל אישור של ועדת הכספים.

סמדר אלחנני: יש הבדל.

סמדר אלחנני: רשות השידור הן מקבלת כסף מתקציב המדינה, תוכניות הבראה וכו' וכו'.

סמדר אלחנני: הרשות לניירות ערך לא מקבלת שום דבר מתקציב המדינה.

מירי כץ: אנחנו מביאים תקציב שמבוסס על התקציב של השנה שעברה עם מקדמים של אגף התקציבים.

מירי כץ: מבחינתנו אין שום שינוי למרות שאנחנו, כפי שכבר ציינתי בהזדמנויות קודמות, נמצאים בעיצומו של פרוייקט מאוד גדול וגם לא זול, של העברת כל הדיווחים מהרשות לבורסה, לרשם החברות, למדיה של אינטרנט.

מירי כץ: אנחנו עתידים להפוך במהלך השנה הבאה לרשם החברות הציבוריות ומבחינה זו למרות שאנחנו נכנסים לפרוייקט הזה שהוא גם מאוד יקר וגם צורך הרבה מאוד משאבים, אין מבחינתנו שום שינוי למעט המגמה התקציבית.

יעקב ליצמן: האם אין שום קיצוץ?

מירי כץ: רק מה שנוגע לעצם ההצמדה של אגף התקציבים שמביאים בחשבון קיצוצים.

יעקב ליצמן: כמה הוא הקיצוץ?

מאיר בקליניק: אנחנו ביקשנו לקבל את התקציב לפי הוראת אגף הנציבות ובדרך זו בדיוק פעלנו.

יעקב ליצמן: ממתי ההודעה שלו?

מאיר בקליניק: מאוקטובר.

מירי כץ: אנחנו קיבלנו את האישור של אגף התקציבים אחרי.

אנה שניידר: המכתב של שר האוצר הוא מה-23 בדצמבר.

אנה שניידר: שר האוצר על פי החוק מאשר עוד לפני שזה מגיע לוועדת הכספים.

יעקב ליצמן: למה שר האוצר כל כך נחמד אליכם?

מירי כץ: אני לא חושבת שזה עניין של נחמד.

מירי כץ: אנחנו במשך כל השנים לא חרגנו.

מירי כץ: אני חושבת שהשר מכיר היטב את הפעילות שלנו כולל בנושא קרנות שגדלו בעשרות אחוזים.

יעקב ליצמן: חבר הכנסת פריצקי, איחרת.

יעקב ליצמן: אני אמרתי לפרוטוקול שאם הייתי הולך במידת הדין אז בשעה 11:00 אני ואתה אחרי כל הרביזיות, אבל לא עשיתי את זה כדי שלא תגיד שוב פעם שאנחנו חוטפים ומפחדים.

יוסף יצחק פריצקי: אני חס על זמנה של עו"ד כץ, אבל יש לי הערה לסדר לגבי בכלל מה שהיה כאן ביום האחרון.

יוסף יצחק פריצקי: אני שומר לי את הזכות לדון בזה כשהנושא יעלה.

מוסי רז: הבטיחו שביום חמישי לא תהיינה הצבעות.

מירי כץ: אני חושבת שהשר מכיר היטב את העניין הזה שישנם נושאים שיש בהם גידול ניכר ולמרות כל זה לא ביקשנו תוספת.

מירי כץ: למשל, נושא הקרנות.

מירי כץ: רק השנה נוספו ששים קרנות.

מירי כץ: כבר יש לנו כ- 15 תשקיפים נוספים.

מירי כץ: יש לנו תיקוני חקיקה מאוד מהותיים בנושא של תשקיפי קרנות, של חוק הסדרת העיסוק, רפורמה בחוק החיתום.

מירי כץ: יש לנו מערכת שאמורה לחולל שינוי מהותי.

מירי כץ: זה דבר שאנחנו נצטרך עכשיו משום שהרשות עתידה להיות רשם החברות הציבוריות.

יעקב ליצמן: אני רואה שיש כאן גידול במשכורת, יש תוספת במשכורת וגם בשכר יו"ר.

יעקב ליצמן: כולם מקצצים אבל פה אני רואה תוספת.

מירי כץ: אני מצהירה לפרוטוקול ששום דבר לא יהיה לא לי ולא לאף אחד אחר ברשות ללא אישור הממונה על השכר.

יעקב ליצמן: לא, זה לא אומר כלום.

יעקב ליצמן: אני הייתי מצפה שאתם תגידו לכל חברי הכנסת שאתם מקצצים בשכרם של כל העובדים.

יעקב ליצמן: אני מדבר על אלו שעובדים ומקבלים בשכר גבוה.

מירי כץ: אבל, אצלנו זה גוף ציבורי.

מירי כץ: אנחנו לא קיבלנו תוספות כשהבנקים קיבלו.

יעקב ליצמן: עם כל הכבוד גבירתי, אני לא יכול להסכים לאשר תוספת שכר.

יעקב ליצמן: אני לא אביא את זה לדיון, להצבעה.

מירי כץ: יש עוד הרבה מאוד דברים שבכלל לא תלויים בנו.

מירי כץ: השכר שלי כמו שכר של הבכירים הוא החלטה של ועדה לסיווג התאגידים הציבוריים.

יעקב ליצמן: גם השכר שלנו כחברי כנסת הוא שכר של ועדה ציבורית וקיצצנו.

מירי כץ: כאן זה לא ייחודי לרשות.

מירי כץ: השכר של העובדים ברשות מוצמד לשכר אצל מבקר המדינה.

יעקב ליצמן: אנחנו קיבלנו היום את תקציב מבקר המדינה ואנחנו נראה בדיוק מה המצב שם.

יעקב ליצמן: בכל מקרה, לא מערבים שמחה בשמחה.

מאיר בקליניק: השכר של עובדי הרשות לניירות ערך לא נקבע על ידי הרשות בכל מקרה.

מאיר בקליניק: בסך הכל יש שלושה סוגים.

מאיר בקליניק: קבוצה אחת זו קבוצה גדולה של עובדים העובדים על פי שכר שנקבע בשעתו או שנקבע גם היום לעובדי מבקר המדינה.

מאיר בקליניק: מה שחל שם חל גם אצלנו ללא כל שינוי, בדיוק באותה צורה.

מאיר בקליניק: הקבוצה השנייה היא קבוצה לא גדולה של כ- 14 איש שמועסקים בפרקליטות המדינה והם מקבלים שכר של פרקליטים כפי שנקבע לפרקליטים.

מאיר בקליניק: שני הדברים האלה הם הסכמים קיבוציים לכל דבר ועניין ואין לנו שליטה על השכר שם, נקודה.

מאיר בקליניק: הקבוצה השלישית הלא גדולה היא הקבוצה של הבכירים ששכרם נקבע על ידי הממונה על השכר.

מאיר בקליניק: אנחנו לא מורידים ולא מעלים שכר אלא על פי החלטת הממונה על השכר.

מאיר בקליניק: אם הממונה על השכר יודיע לנו שבשנה הזו השכר של העובדים הבכירים מוקפא, אנחנו לא ניגע בו בכהוא זה.

מאיר בקליניק: הייתי מציע לאדוני ולרבותיי בכלל, קחו את הספר שמוציא ידידנו הטוב הממונה על השכר כל שנה ותראו את כל השנים האחרונות.

מאיר בקליניק: אין מילה אחת על חריגה כלשהי בשכר של עובדי הרשות.

יעקב ליצמן: השנה אנחנו נמצאים במצב רגיש.

מאיר בקליניק: יפה.

מאיר בקליניק: אני יודע שישנה החלטה על הקפאת שכר הבכירים.

מאיר בקליניק: אני מודיע פה חגיגית, מכיוון שיש להניח שההחלטה הזו תופעל עלינו גם אם נרצה וגם אם לא נרצה - - -

יעקב ליצמן: למה שאתם לא תיזמו את זה?

מאיר בקליניק: אנחנו לא יוזמים את זה.

מאיר בקליניק: אנחנו מקבלים הוראות מהממונה על השכר.

רחמים מלול: הייתה לנו גם בעיה עם שכר השופטים והם ישבו כאן בוועדה והם הסכימו מיוזמתם.

מאיר בקליניק: שכר השופטים זה ועד עובדים.

מאיר בקליניק: אני לא ועד עובדים.

מאיר בקליניק: אין לנו ועד עובדים.

מאיר בקליניק: אנחנו ניזונים ומקבלים הוראות מהממונה על השכר.

אמנון כהן: האם אתם תפנו?

יעקב ליצמן: אמנון, יש לי שאלה אחרת.

יעקב ליצמן: איך זה יכול להיות שבתקציב אתם עצמאים ובשכר אתם כן כפופים לאוצר?

יעקב ליצמן: האם זו לא סתירה?

מאיר בקליניק: זו החלטה של חוק המדינה.

מאיר בקליניק: אנחנו לא שותפים לעניין.

מאיר בקליניק: יש חוק שאומר את זה.

אנה שניידר: עובדי רשות הם עובדי מדינה.

מירי כץ: שכרם הוא כשל עובדי מדינה.

אמנון כהן: למה שלא תפנו לממונה על השכר בגלל המצב הרגיש?

אמנון כהן: אם לא, אנחנו נכפה.

מאיר בקליניק: רבותיי, אני חוזר ואומר, אנחנו לא פונים ואנחנו לא מבקשים.

מאיר בקליניק: יש ועדה שמטפלת בזה.

מאיר בקליניק: הם מודיעים לנו מה לעשות.

מאיר בקליניק: אנחנו אף פעם לא פנינו אליהם ולא ביקשנו מהם.

מירי כץ: לא לתוספות ולא להפחתות.

מאיר בקליניק: אם מותר לי להציע הצעה, אני לא דיברתי עם הגברת כץ, אני יכול להציע דבר אחד שהשכר של הגברת כץ שהוא בולט פה כי היא בכירה יישאר באותה רמה של שנה שעברה.

מאיר בקליניק: אם לא יחולו שינויים ולא יינתנו הוראות על שינוי כלפי מעלה אנחנו - - -

יעקב ליצמן: אני לא מדבר דווקא על הגברת כץ, יש עוד בכירים שם.

מאיר בקליניק: אני יכול לומר לכם מה נעשה בתקציב ולתקן את זה בהתאם.

מאיר בקליניק: אנחנו לפי הוראות של הממונה על השכר תיקנו את אותו חלק שמממנים העובדים הבכירים ותיקנו אותו לפי ההוראות בדיוק.

מאיר בקליניק: אנחנו עדכנו את השכר של הבכירים ב-7% מתישהו לפי הוראות אגף התקציבים עכשיו, לקראת התקציב הזה.

רחמים מלול: האם קיבלתם הוראה לעדכן את זה ב-7%?

מאיר בקליניק: כן.

יוסף יצחק פריצקי: מה?

יוסף יצחק פריצקי: מי נתן הוראה כזו?

יוסף יצחק פריצקי: זו שאלה מאוד חשובה.

מאיר בקלניק: כשהתחלנו לדון בתקציב, זה היה בחודש ספטמבר, והתקציב הוגש מזמן לאגף התקציבים.

מאיר בקלניק: הוא לא הוגש אתמול בבוקר.

מאיר בקלניק: הוא התגלגל במסדרונות האגף, אחר כך הוא עבר מסע ואחר כך הוא הגיע אליכם.

מאיר בקלניק: אני מציע הצעה מאוד פשוטה.

מאיר בקלניק: מכיוון שהשכר של העובדים הבכירים הוא בערך 40% מהשכר הכולל, על אותם 40% אני אוריד את ה-7% ואם אתם מאשרים אז זה יהיה התקציב.

יעקב ליצמן: חבר הכנסת עופר חוגי, בבקשה.

עופר חוגי: הביצוע בפועל שלכם היה 47 מיליון שקל לחודש ספטמבר.

עופר חוגי: בפועל ההכנסות שלכם הגיעו

מאיר בקלניק: אני עדיין לא יודע.

עופר חוגי: שנה שעברה גמרת בעודף גדול וגם השנה תגמרו בעודף גדול.

מאיר בקליניק: לא בטוח.

מאיר בקליניק: אני לא מוכן להתחייב.

מירי כץ: עופר, אתה למדת היטב את התקציב שלנו.

מירי כץ: אצלנו האגרה השנתית נכנסת באוגוסט לכן כרגע לא ניתן להעריך אם אנחנו נהיה בעודף או לא נהיה בעודף כי עד אוגוסט הבא אנחנו לא מקבלים אגרות שנתיות נוספות.

מירי כץ: אבל אני כבר אומרת שאם לקראת מרץ-אפריל אנחנו נראה שאנחנו הולכים בהכנסות כפי שהיו השנה, אנחנו נציע בשנה הבאה כהוראת שעה, אנחנו ניזום כאן הורדה בתקציב השנתי across the board של כל הגופים בתקציב השנתי של כ-10%, בתנאי שההכנסות יהיו כפי שהן נראות כרגע.

יוסף יצחק פריצקי: לפי החוק, האם עודפי התקציב שלכם נשארים אצלכם או שהם חוזרים לאוצר?

מירי כץ: הם נשארים אצלנו.

מירי כץ: אם יהיה לנו המשך של הכנסות כמו עכשיו, האגרה השנתית משתלמת באוגוסט, אנחנו לקראת מרץ-אפריל בשנה הקרובה, מספיק זמן מראש, ניזום across the board.

עופר חוגי: יש שתי אפשרויות.

עופר חוגי: יש אפשרות אחת שהאוצר יבוא וייקח את הכסף מהרשות.

מירי כץ: הוא לא יכול.

עופר חוגי: למה את אומרת שאי אפשר.

עופר חוגי: עשו תיקון של החוק ולקחו כסף מרשות הנמלים.

עופר חוגי: כשהאוצר רואה כסף הוא יודע מאיפה לקחת והוא ייקח את זה בשמחה ובששון.

עופר חוגי: השאלה היא האם היום לא כדאי לנו לחשוב - - -

מירי כץ: אני חושבת שאסור להפוך את העניין לסוג נוסף של ניסוי.

יעקב ליצמן: אני מודיע לפרוטוקול שחבר הכנסת עופר חוגי ביקש רביזיה על ההעברה התקציבית של משרד החינוך מהבוקר.

עופר חוגי: אני רוצה להתייחס לעניין השעות הנוספות.

עופר חוגי: האם אתם לא תלכו לכיוון של צמצום השעות הנוספות?

מירי כץ: רוב השעות הנוספות אצלנו הן כאשר מתבצעות חקירות ואצלנו כאשר מתבצעות חקירות בימים של החקירות עצמן ובימים שלפני וביומיים-שלושה אחרי, העבודה היא כמעט סביב השעון כדי למצות את החקירה.

מירי כץ: לפעמים מתחילים בחמש לפנות בוקר בחיפוש ומגיעים לבית המשפט בבקשה למעצר באחת-שתיים לפנות בוקר.

מירי כץ: מתחילים מוקדם כדי באמת לא לעצור אנשים שלא לצורך, למצות את החקירה כמה שיותר מהר.

מירי כץ: זה סוג אחד של דברים.

מירי כץ: הדברים האחרים הם כאשר לא מגיעים אלינו בתשקיף או כאשר יושבים על דו"ח או הקצאות, דרך אגב זה דבר שחל גידול מאוד גדול השנה, כדי לא לתת לחברות להתעכב אנחנו נענים לבקשת החברות ויושבים איתן ככל שהדברים נדרשים כדי לא לעכב אותן.

מירי כץ: יש אצלנו פיקוח מאוד צמוד לנושא של השעות הנוספות וגם אנחנו מקפידים עליו מאוד.

מירי כץ: אבל כאשר זה דרוש כדי לתת את השירות הנכון לציבור, אנחנו חושבים שראוי שגם תהיינה שעות נוספות ככל שנדרש.

יוסף יצחק פריצקי: עו"ד כץ, לא נוח לי עם התקציב שלכם ואני אומר את זה בגילוי לב מוחלט.

יוסף יצחק פריצקי: למה לא נוח לי עם זה?

יוסף יצחק פריצקי: משום שמה אעשה והתקציב כולו עולה במקום 66.5 מיליון, 70 מיליון.

יוסף יצחק פריצקי: זו עלייה במספרים גדולים.

יוסף יצחק פריצקי: העלייה הגדולה ביותר היא דווקא בשכר.

יוסף יצחק פריצקי: היא לא בגורמים אחרים.

יוסף יצחק פריצקי: אני יודע שזו מסגרת תקציב ויכול להיות שלא תנצלו את כולה.

יוסף יצחק פריצקי: אני מאוד מבקש, מר בקליניק אמר כאן לתוך הפרוטוקול ואני מקווה שהדברים ייעשו.

מירי כץ: מה זאת אומרת?

מירי כץ: אנחנו כבר עושים.

יוסף יצחק פריצקי: בסדר גמור.

רחמים מלול: מדוע יש כאלו פערים גדולים בין התקציב המאושר לשנת 2001 לתקציב המעודכן לשנת 2001?

מאיר בקליניק: ההסבר הוא מאוד מאוד פשוט.

מאיר בקליניק: הפערים נובעים בין היתר בגלל נושא השכר.

מאיר בקליניק: בשנה שעברה על פי החלטת אגף התקציבים אנחנו העלנו את השכר של יושבת הראש ושל הבכירים ב-2.5% והשכר הממשלתי ב-4%.

מאיר בקליניק: בפועל, השכר של הבכירים עלה על פי החלטת הממונה על השכר, ואני מדגיש את זה שזה יהיה ברור לגמרי, ב-16% בערך, והשכר של העובדים הרגילים האחרים, גם הפרקליטים וגם עובדי מבקר המדינה עלה בסביבות 6.5%-7%.

מאיר בקליניק: כלומר, השכר מלכתחילה כפי שהוכתב על ידי אגף התקציבים לא היה מספיק.

מאיר בקליניק: אנחנו התארגנו פנימית ומתוך התקציב שלנו, לא באנו לבקש תוספת, ולא באנו לבקש תוספת אגרה, חבר הכנסת חוגי, אלא בתוך התקציב שלנו הסתדרנו בזה והתארגנו בעניין, ולכן היינו חייבים להוסיף את הכסף הזה כי אנחנו לא נרמה לא אתכם ולא את עצמנו.

מאיר בקליניק: לגבי השנה הזו מה שאני מציע הוא שמשכורת עובדי הרשות במקום 31.5 מיליון יהיה 29.5 מיליון, אני הורדתי את 7% המתאימים, והשכר של יושבת ראש הרשות יישאר 640 ולא 680.

מאיר בקליניק: אם זו החלטה שמקובלת עליכם אז אנחנו נוציא לכם את התקציב המעודכן לאור ההחלטה הזו.

מאיר בקליניק: חבר הכנסת חוגי, לאור ההודעה של הגברת מירי כץ אליך אנחנו נוריד את התקציב האגרות השנה לפחות ב-10%.

מאיר בקליניק: יתכן, ואני מבקש לומר את זה, אם נהיה במצב קצת אבסורדי שסך הכל ההוצאות יהיה יותר גדול מסך הכל ההכנסות.

מאיר בקליניק: אני מבקש שזה יהיה ברור.

עופר חוגי: בסדר, אין לי בעיה.

עופר חוגי: יש לך עודף.

עופר חוגי: אתה נמצא בעודף.

עופר חוגי: אם שנה הבאה אנחנו נראה שבסוף השנה תהיה בעיה אז אנחנו נעדכן כלפי מעלה.

מאיר בקליניק: אני בסך הכל רוצה שהדברים ייאמרו לפרוטוקול שלא תהיינה שום טענות לקראת סוף השנה.

יעקב ליצמן: רבותיי, אני נוטה לקבל את זה.

יעקב ליצמן: אנחנו נביא את זה להצבעה בתיקון.

רחמים מלול: האם המשמעות של הקיצוץ שעשית עכשיו פירושה הקפאה של שכר הבכירים?

יוסף יצחק פריצקי: כן, הוא אמר את זה.

יעקב ליצמן: מי בעד הצעת התקציב של הרשות לניירות ערך לשנת 2002 עם התיקון כמובן?

יעקב ליצמן: מי נגד?

יעקב ליצמן: אושר, תודה רבה.

מירי כץ: תודה רבה.

מירי כץ: 2.

מירי כץ: תיקון הסכם בין מדינת ישראל לבין מרכז החינוך התורני בא"י-רביזיה

יעקב ליצמן: אנחנו לא נדון עכשיו בלבידים משום שאני הבטחתי לחבר הכנסת עמיר פרץ.

יעקב ליצמן: הוא בדרך לכאן ואנחנו נחכה לו.

יעקב ליצמן: אנחנו נעבור עכשיו לדיון בתיקון הסכם בין מדינת ישראל לבין מרכז החינוך התורני בא"י, בין משרד החינוך והאוצר שהונח על שולחן ועדת הכספים ביום חמישי ואנחנו אישרנו את זה.

יעקב ליצמן: באופן חריג אני אפשרתי לחבר הכנסת פריצקי באמצעות הטלפון לבקש רביזיה והוא ביקש רביזיה.

רחמים מלול: מדוע זה חריג?

יעקב ליצמן: אמרה לי שגית היועצת המשפטית שבדרך כלל לא מבקשים רביזיה בטלפון.

יוסף יצחק פריצקי: אדוני היושב ראש האם מותר לי להעיר הערה לסדר?

יעקב ליצמן: כן, בבקשה.

יוסף יצחק פריצקי: אדוני היושב ראש, ישנם מקרים שבאים לוועדת הכספים בבהילות אדירה ומוסיפים להם לסדר היום נושא.

יוסף יצחק פריצקי: כשעלה נושא ערבות המדינה קראת לנו, כינסת ישיבה לשמונה בערב ועשית בסדר גמור.

יוסף יצחק פריצקי: אמרת: רבותיי, יש נושא, אני מודיע לכל חברי הכנסת.

יעקב ליצמן: זה מה שעשיתי גם ביום חמישי.

יוסף יצחק פריצקי: לא.

יוסף יצחק פריצקי: אדוני היושב ראש, לא נאמר לי לא בטלפון, לא בביפר, לא נתת אפילו שעה זמן.

יעקב ליצמן: נתתי זמן של שעה.

יעקב ליצמן: אני דחיתי את הדבר הזה, אחרי שעה אמרתי לפרסם את זה בלוח המודעות של הוועדה.

יוסף יצחק פריצקי: בא נושא חדש על סדר היום ואם אדוני החליט שזה נושא שיש לדון בו בבהילות אדירה ביום חמישי, אז אני מכבד את החלטתו של אדוני הוא היושב ראש.

יוסף יצחק פריצקי: אבל לפחות יושב הצוות המקצועי פה, יושבות הפקידות, מרימים טלפון.

יוסף יצחק פריצקי: אומרים: אדוני, הוסף נושא לסדר היום, שולחים ביפר: תגיע לכאן תוך שעה ותדון בעניין.

יוסף יצחק פריצקי: היו צריכים לתת לי שעה זמן לבוא ולשאול שאלות.

יוסף יצחק פריצקי: כך צריך לנהוג.

מוסי רז: ביום רביעי אחרי הצהרים כאשר ביררתי האם יש ישיבה של ועדת הכספים ביום חמישי נאמר במפורש פה שביום חמישי לא תתקיימנה הצבעות.

יעקב ליצמן: לא יכול להיות.

מוסי רז: זה היה בניגוד להבטחה.

מוסי רז: אני הייתי כאן בוועדה, נסעתי לתל-אביב על סמך ההבטחה הזו, אחרת הייתי בא לפה.

מוסי רז: צריך לבדוק אצלך בבית מה נעשה.

יעקב ליצמן: אני אבדוק.

יעקב ליצמן: אנחנו נמצאים בסוף שנה ויש דברים שאם נפסיד בהם יום אז אנחנו נפסיד בכלל ולכן ביקשתי בכל ישיבה להוסיף את המילים: שינויים בתקציב.

מוסי רז: זה לא היה על סדר היום.

יעקב ליצמן: היה והיה.

יעקב ליצמן: אם כתוב שינויים בתקציב אל תאמר לי שאני הולך להעביר את השינויים מבלי להצביע עליהם.

יעקב ליצמן: אני רוצה שתבינו דבר אחד, היות ואנחנו בסוף שנת התקציב ובסוף שנת התקציב ישנם נושאים שאם הם לא יעברו היום, הם לא יעברו בכלל.

יעקב ליצמן: הוספתי את זה מבלי לדעת אפילו אם ישנם דברים, כי אני לא יודע מה הגיע.

יעקב ליצמן: עובדה שהגיעה גם אחרי הישיבה ביום רביעי פנייה של משרד החינוך.

יעקב ליצמן: על סמך זה החלפתי מייד.

יעקב ליצמן: חבר הכנסת פריצקי, לגבי נושא המעיין התורני.

יעקב ליצמן: היות וערערת על זה אני מביא את זה מחדש עכשיו להצבעה.

יעקב ליצמן: רבותיי, משולם נהרי וצביקה חלמיש יציגו את הנושא הזה.

רחמים מלול: האם על חברי ועדת הכספים לדעת מהיום שאפשר להגיש רביזיה בטלפון?

יעקב ליצמן: לא.

יעקב ליצמן: אני מקדם בברכה את חבר הכנסת עמיר פרץ יושב ראש ההסתדרות החדשה בישראל.

אנה שניידר: אני רק רציתי להקדים מספר הערות בקשר לנוהל.

אנה שניידר: סדר היום של הוועדה נקבע על ידי היושב ראש.

אנה שניידר: מאז ומתמיד הנושאים שעל סדר היום מתפרסמים, מגיעים לידיעת חברי הכנסת.

אנה שניידר: מנהל הוועדה אפילו תולה את סדר היום בכניסה למליאה, שולחים בפקס.

אנה שניידר: אם יש תיקון לסדר היום, הצוות של הוועדה דואג להודיע לכל חברי הוועדה וכך צריך להיות הנוהל המתוקן.

אנה שניידר: כאשר מדברים על שינויים בתקציב הנוהל הוא שכותבים: שינויים בתקציב, ולא מפרטים אלו שינויים בתקציב.

אנה שניידר: במקרה הספציפי הזה, ספק בעיניי אם מדובר בשינוי בתקציב, כי לא הייתה שום בקשה של משרד האוצר לעניין הזה, אלא הונח ההסכם על שולחנה של הוועדה לאישור כפי שכתוב בגוף ההסכם.

אנה שניידר: לעניות דעתי, היה צריך לפרסם את זה כחלק מסדר היום והיה צריך לדאוג להביא את זה לידיעת כל חברי הוועדה.

אנה שניידר: אני ביקשתי ביום חמישי לבדוק באופן עובדתי, האם נשלח פקס או איזשהי הודעה לחברי הוועדה, ונאמר לי שלא נשלח.

אנה שניידר: כתוצאה מכך אמרתי שלמען ההגינות והשקיפות יש מקום לפנים משורת הדין לאשר בקשה לרביזיה בטלפון.

אנה שניידר: זה לא מהווה תקדים לגבי מקרים אחרים.

יעקב ליצמן: אני אעשה עוד יותר לפנים משורת הדין ואנחנו נעשה דיון מחדש.

אנה שניידר: דבר נוסף, ביקשתי שיחלקו לחברי הוועדה את נוסח ההסכם והוא אמור להיות לפניכם.

יוסף יצחק פריצקי: הוא לפנינו.

אנה שניידר: גם שיזמינו את נציגי אגף התקציבים כדי שהם יסבירו את מהות ההסכם.

יוסף יצחק פריצקי: הם פה.

אנה שניידר: סליחה, נציגי החשב הכללי ולא נציגי אגף התקציבים, כי החשב הכללי הוא זה שחתום על ההסכם.

יעקב ליצמן: רבותיי, תודה רבה.

יעקב ליצמן: אנחנו נשמע עכשיו את סגן שרת החינוך משולם נהרי ואחר כך את צביקה חלמיש.

משולם נהרי: רבותיי, כפי שאמרתי ביום חמישי אני אומר גם עכשיו, מדובר בתיקון להסכם לגבי החוב המתגלגל.

משולם נהרי: החוב מתגלגל נקבע בעיקרו שהוא יהיה ארבע עשרה מיליון ושבע מאות אלף, וכללו בתוכו את הנושא של השכר, דבר שלא היה צריך לעשות.

משולם נהרי: בדרך כלל על שכר אין חוב מתגלגל.

משולם נהרי: האוצר בא ובדק את הנושא הזה, וגם רואה החשבון, וביקש להוציא את מרכיב השכר מתוך החוב המתגלגל.

משולם נהרי: התברר שצריך להוציא עשרה מיליון ותשע מאות חמישים אלף שקל.

משולם נהרי: ההסכם המתקן בא לתקן את הנושא הזה ותו לא.

משולם נהרי: מדובר בכסף שכבר הועבר וצריך רק לתקן את ההסכם.

יעקב ליצמן: תודה.

יעקב ליצמן: צביקה, בבקשה.

צביקה חלמיש: מדובר בהסכם שבא לתקן הסכם שנחתם לפני שנתיים.

רחמים מלול: מי היה אז שר החינוך?

יוסף יצחק פריצקי: אהוד ברק או יוסי שריד.

רחמים מלול: תודה רבה.

צביקה חלמיש: כאשר נחתם ההסכם המקורי לא כל הנסיבות היו ברורות.

צביקה חלמיש: היום אנחנו שנתיים אחרי והדברים יותר ברורים ולכן מצאנו לנכון לתקן את ההסכם.

צביקה חלמיש: ההסכם כולל חמישה סעיפים.

צביקה חלמיש: הסעיף הראשון הוא החוב המתגלגל.

צביקה חלמיש: למעשה, בזמן חישוב הגירעון של הרשת הורידו מהגירעון של הרשת 14.9 מיליון שקל שהיו אמורים להיות משולמים במועד מאוחר יותר על ידי אשראי לספקים.

צביקה חלמיש: יש כאן בעיה משום ש-75% מהסכום יועד לשכר והאלטרנטיבה היא לדחות את השכר לעובדים היא לא האלטרנטיבה הרצויה.

עופר חוגי: למעשה, עד היום אתם הלנתם שכר.

צביקה חלמיש: אנחנו לא מלינים שכר, אנחנו מעבירים את הכסף לרשת והרשת משלמת.

יוסף יצחק פריצקי: הרשת מלינה שכר.

יוסף יצחק פריצקי: איפה יו"ר ההסתדרות שיגיש פעם תביעה קיבוצית נגד הרשת?

יוסף יצחק פריצקי: נראה אתכם.

צביקה חלמיש: סעיף שני בהסכם, ההסכם המקורי אפשר לרשת לקחת אשראי מהבנקים.

צביקה חלמיש: אנחנו ביטלנו את האפשרות של הרשת לקחת אשראי מהבנקים.

צביקה חלמיש: אנחנו לא חושבים שהרשת צריכה להיות ממומנת על ידי אשראי, אלא בהתאם לתקציב המאושר שלה שמועבר ממשרד החינוך.

צביקה חלמיש: עוד סעיף שקיים בהסכם, משרד החינוך מצא שצריך להוסיף לרשת 4.5 משרות מעבר ל-30 משרות וזאת בהשוואה לגופים אחרים.

צביקה חלמיש: אנחנו הערנו למשרד החינוך שנכון שבמצב רגיל משרד החינוך הוא זה שקובע את מספר המשרות, במקרה הנוכחי מאחר והרשת היא בהסכם הבראה היקף המשרות צריך להיות כחלק מתיקון הסכם ההבראה ולכן הנושא הזה אושר בתחילת השנה במשרד החינוך, אבל זה מופיע בתיקון הנוכחי.

צביקה חלמיש: ההסכם קובע שהרשת תוכל להתקשר לפי חוק חובת המכרזים במתכונת המצומצמת ובעצם בא לקבע נהלי עבודה להתקשרויות של הרשת.

צביקה חלמיש: הסעיף האחרון בהסכם, ההסכם מסדיר ועדת מעקב שתעקוב באופן שוטף ורבעונית אחרי ביצוע הסכם ההבראה.

צביקה חלמיש: אלו חמשת הסעיפים שמרכיבים את ההסכם.

יעקב ליצמן: אני רוצה להעיר הערה לחברי הכנסת.

יעקב ליצמן: אני ציפיתי שאתם תופיעו לדיון חשוב ביותר בוועדת הכספים עם הנכים.

יעקב ליצמן: אתם לא השתתפתם ואני רואה בזה גם זלזול בוועדה וגם זלזול בנכים.

יעקב ליצמן: היחידים שהשתתפו בישיבה היו חברי כנסת מיהדות התורה ומש"ס.

יעקב ליצמן: זו הייתה ישיבה שהודעתי עליה יום לפני כן.

יעקב ליצמן: אתם כן ידעתם ולכן אני רואה בזה זלזול בנכים מצדם של חברי הכנסת שלא השתתפו ביום חמישי בדיון.

יעקב ליצמן: חבר הכנסת פריצקי, בבקשה.

יוסף יצחק פריצקי: אני מבקש לשאול שתי שאלות את סגן החשב הכללי.

יוסף יצחק פריצקי: ראשית, האם היועץ המשפטי לממשלה אישר את ההסכם הזה?

יוסף יצחק פריצקי: כפי שהבנתי, כל תיקונים להסכם צריכים לעבור את אישורו ואני רוצה לדעת אם הוא אישר או לא אישר.

יוסף יצחק פריצקי: השאלה השנייה, בהסכם המקורי יש לרשת התחייבויות, האם הרשת מילאה את התחייבויותיה עד ליום 31 בדצמבר 2001 על פי ההסכם?

יוסף יצחק פריצקי: תודה.

יעקב ליצמן: בישיבה הקודמת בתאריך ה-13 בנובמבר אמרה אנה שניידר שהעניין לא מחייב אישור היועץ המשפטי לממשלה.

יעקב ליצמן: זה על ההסכם העקרוני בכלל, לא על התיקון.

יעקב ליצמן: חבר הכנסת פריצקי, אתה יכול לראות את הפרוטוקול.

יוסף יצחק פריצקי: אני ראיתי את הפרוטוקול.

יוסף יצחק פריצקי: הגברת שניידר אמרה שהדיון בוועדת הכספים אינו מחייב את אישורו של היועץ המשפטי לממשלה.

יעקב ליצמן: לא.

יוסף יצחק פריצקי: אני שואל, האם התיקון להסכם הזה עבר את עינו של היועץ המשפטי לממשלה כן או לא?

יעקב ליצמן: אנה תבדוק את זה ותאמר לנו מאוחר יותר מה דעתה.

צביקה חלמיש: ההסכם אושר על ידי היועצים המשפטיים של משרד האוצר ומשרד החינוך והוא אמור להגיע לאישור ועדת הכספים.

צביקה חלמיש: גם לפי הסיכום איתם אין צורך בשום אישורים נוספים.

יוסף יצחק פריצקי: מה בקשר לשאלה השנייה, האם הרשת עמדה בכל התחייבויותיה על פי ההסכם?

צביקה חלמיש: הרשת עמדה במרבית התחייבויותיה לפי הסכם ההבראה.

יוסף יצחק פריצקי: מה לא?

צביקה חלמיש: לדוגמא, הרשת התחייבה לקצץ מיליון וחצי שקל בהוצאות התפעוליות, קוצץ מחצית מהסכום, יש בעיה עם מחצית אחרת.

צביקה חלמיש: זו בעיה למשל שהתעוררה לאחר חתימת ההסכם.

צביקה חלמיש: הסתבר שהרשת שוכרת מבנים, הרשת פינתה את אותם מבנים והשכירה אותם לצד שלישי.

צביקה חלמיש: בינתיים ירדו מחירי השכירות ונוצר פער בין הסכום שהרשת משלמת והסכום שהרשת גובה.

צביקה חלמיש: עמדו בפנינו שתי אפשרויות לנושא הזה.

צביקה חלמיש: אפשרות אחת היא לבוא ולומר שהנסיבות השתנו, בואו נתקן את הסכם ההבראה.

צביקה חלמיש: האפשרות השנייה היא לבוא ולומר שאנחנו למשל לא נראה בזה הפרה של ההסכם, אבל הרשת תספוג את זה על חשבון פעולות אחרות שלה.

יוסף יצחק פריצקי: מה עם העברת העמותות?

צביקה חלמיש: העברת העמותות בוצעה במלואה.

צביקה חלמיש: נחתם הסכם עם כל מאה ואחת העמותות.

רחמים מלול: עוד לא היה הסכם בוועדה הזו שעמד תחת כל כך הרבה ביקורת, ותחת כל כך הרבה זכוכיות מגדלת.

אנה שניידר: סעיף 3א רבתי לחוק יסודות התקציב קובע שתמיכות במוסדות ציבור לא יינתנו אלא לאחר שנקבעו קריטריונים שוויוניים שאושרו על ידי היועץ המשפטי לממשלה.

אנה שניידר: אולם, סעיף 3א רבתי סעיף קטן (ט) אומר שהסעיף הזה לא יחול בין היתר על הוצאות הממשלה לצורך תמיכה בתאגיד מרכז החינוך העצמאי ובתאגיד מרכז מעין החינוך התורני בארץ ישראל.

אנה שניידר: זה אחד המקרים הבודדים בחקיקה שמציינים שם מפורש של מוסד או גוף ושמוציאים את תחולת החוק ממנו.

אנה שניידר: במבוא של ההסכם המקורי לשנת 1999 נאמר שהואיל והתקצוב השוטף של הרשת נעשה בהתאם להוראות סעיף 3א לחוק יסודות התקציב בדרך של תקצוב ישיר ושלא באמצעות מבחנים לחלוקת כספים, מכאן שההסכם עצמו אינו טעון אישור של היועץ המשפטי לממשלה.

אנה שניידר: זו התשובה לחבר הכנסת פריצקי.

יעקב ליצמן: מי בעד ההסכם המתקן להסכם סיוע הבראה מיום 30.12.1999 שתוקן ביום 12.11.2000 שנערך ונחתם בירושלים ביום י"א בטבת התשס"ב, 26 בדצמבר 2001?

יעקב ליצמן: מי נגד?

יעקב ליצמן: אושר, תודה רבה.

יעקב ליצמן: שינויים בתקציב לשנת 2001.

יעקב ליצמן: יש כמה פניות שהגיעו גם עכשיו.

יעקב ליצמן: חבר הכנסת עופר חוגי מודיע שהוא מוריד את הרביזיה על הפנייה של משרד החינוך שהייתה בבוקר, פנייה שעברה ואושרה ולכן האישור קיים.

יעקב ליצמן: מחר אין דיון בוועדת כספים משום שיש ועדת משנה עם ועדת הכנסת בשעה 11:00 על תקציב הכנסת.

יעקב ליצמן: אם תבוא איזה פנייה חריגה אולי נקיים דיון, אבל כרגע אין דיון.

יעקב ליצמן: הגיעה עכשיו העברה של משרד הביטחון.

יעקב ליצמן: אגב, ידוע לי כרגע שמשרד האוצר סגר את המחשבים והשאלה היא האם יש בכלל טעם לדיונים האלה?

יעקב ליצמן: אבל בואו נעשה את זה.

מוסי רז: אין טעם.

יעקב ליצמן: רבותיי, אנחנו דנים בפנייה לוועדה מספר 361, 362, והלוואה של 14.5 מיליון שקל לענף הלבידים.

יעקב ליצמן: אנחנו דנים רק בהעברה תקציבית.

יעקב ליצמן: נציגת האוצר אני רוצה שתסבירי לי עכשיו כיצד אתם יכולים לעזור להם בשעה שהמחשב של האוצר סגור עכשיו?

יעקב ליצמן: נמסר לי כרגע שמשרד האוצר סגר את המחשב של המדינה, אין יוצא ואין בא.

יעקב ליצמן: זה לא שביתה זה פשוט חיסכון בכסף.

יעקב ליצמן: אני עומד על זה מתוך ידיעה ברורה, משרד האוצר סגר את המחשב של המדינה.

יעקב ליצמן: אני מוכן לעשות הפסקה בישיבה של כמה דקות שבמהלכן אתם תבדקו האם זה נכון.

עמיר פרץ: אבל מה זה קשור לאישור?

עמיר פרץ: בואו נאשר להם ואחר כך נברר את זה.

יעקב ליצמן: נציגת האוצר, תסביר בבקשה במה מדובר.

זיוה בר יוסף: אנחנו הגענו להסכם עם המנהל המיוחד של מפעל קלט אפיקים שהוא יפעיל את מפעל קלט ביחד עם מפעל לבידי אשקלון, ייתכן גם עם מפעל תע"ל.

זיוה בר יוסף: אם מפעל תע"ל לא ייפתח, יועסקו עובדים של תע"ל במפעל קלט.

זיוה בר יוסף: הגענו איתו להסכם סופי.

זיוה בר יוסף: יש לי כאן העתק של ההסכם חתום על ידי המנהל המיוחד מה שאומר שהוא מקבל את זה.

זיוה בר יוסף: אנחנו רוצים להעביר להם את ה-14.5 מיליון שקלים במספר מנות, כמובן בתנאי שהוא עומד בתנאים שהוא צריך לעמוד בהם.

זיוה בר יוסף: המנה הראשונה היא מנה של 2.5 מיליון שקלים שיילקחו מהתקציב של השנה הנוכחית ולכן אנחנו לחוצים והבאנו את הבקשה.

זיוה בר יוסף: במקרה הזה, אין בעלים במפעל ולכן אי אפשר שתהיה ערבות בעלים.

יעקב ליצמן: אני רוצה לומר לפרוטוקול, אני מבקש שתודיעו לאחר הישיבה האם המחשב של האוצר סגור כן או לא.

יעקב ליצמן: זה מאוד חשוב לי וזה גם חשוב לאחרים.

יעקב ליצמן: אני בטוח שלא יכולה להיות סלקטיביות, סגירה במשרד אחד ובמשרד אחר לא.

יעקב ליצמן: אני מבקש שתודיעו לחברי הכנסת מה קורה לגבי מחשב המשרד.

יעקב ליצמן: רשות הדיבור לחבר הכנסת עמיר פרץ.

עמיר פרץ: אני רוצה להעיר לפרוטוקול הערה לדבריה של נציגת החשב הכללי.

עמיר פרץ: אנחנו מודיעים במפורש שאנחנו עקביים בהחלטתנו כפי שהתחייבנו בפני ועדת הכספים, שהכוונה היא שהמיזם יורכב ממאה עובדים שעובדים בקלט אפיקים טבריה, מאה עובדים העובדים בתע"ל פרדס חנה, וחמישים עובדים שעובדים בלבידי אשקלון.

עמיר פרץ: אני רוצה שיהיה ברור שזו המדיניות ובלי זה לא יהיה כלום.

יעקב ליצמן: האם אתה רוצה לשמוע את תגובתה על זה?

עמיר פרץ: זה לא קשור אליה.

עמיר פרץ: זו לא בעיה שלה.

עמיר פרץ: אני רציתי שלא יתפרש שאני יושב כאן ומסכים למה שהיא אמרה.

עמיר פרץ: שנית, אני חושב שצריך לקבוע תאריך לדיון על היטל ביטחה.

יעקב ליצמן: נושא ההיטל, אני לא אביא את זה עד אשר אני אבוא בדברים עם המנכ"ל או השרה, לא משנה לי מי.

יעקב ליצמן: אני צריך לשבת איתם על זה ולצערי לא יצא לי בגלל כל הבלגאן של כולם ולכן אני עיכבתי את זה.

זיוה בר יוסף: חשוב לי להדגיש שההיטל זה חלק מכל ההסכם שאנחנו הגענו אליו עם המנהל המיוחד של מפעל קלט.

יעקב ליצמן: האם ההיטל הוא הכנסה?

זיוה בר יוסף: זה לא הכנסה מבחינתנו, אבל מה שקורה הוא שהם צריכים שתהיה רמת מחירים מסוימת.

יעקב ליצמן: זו פעם ראשונה שאני שומע שהולכים לסייע למפעל ואומרים בתנאי שאני אשים היטל על דברים אחרים.

זיוה בר יוסף: זה לא ממש בתנאי.

זיוה בר יוסף: הבדיקות הכלכליות שערכנו מעידות על כך שאם יהיה גם היטל וגם הלוואה יש הרבה יותר סיכוי.

זיוה בר יוסף: אני רוצה להתייחס למספר העובדים שיועסקו במיזם המשותף.

זיוה בר יוסף: על פי החלטת הממשלה יש מחויבות של המפעל להעסיק לפחות 200 עובדים.

זיוה בר יוסף: במקרה הזה דיברנו על 250 עובדים.

זיוה בר יוסף: אבל, אם יועסקו פחות מ-250 עובדים אבל יותר מ-200 עובדים, אנחנו נקטין את סכום ההלוואה שתועבר באופן יחסי.

סמדר אלחנני: יש פה כמה מהלכים.

סמדר אלחנני: אחד, יש את החלטת הממשלה לסיוע למפעלים במצוקה.

סמדר אלחנני: הסכם ההבראה או הסכם ההפעלה הזה שיש לך עם לבידים לא הוצג בפנינו.

סמדר אלחנני: צריך לראות האם זה תואם את הקריטריונים שקבעה הממשלה.

זיוה בר יוסף: זה בהחלט תואם.

זיוה בר יוסף: החשב הכללי לא היה פועל בניגוד להחלטת הממשלה.

סמדר אלחנני: את זה צריך לבדוק.

יעקב ליצמן: זיוה, אנחנו נצביע היום, אבל אני רוצה שתמציאי לנו את ההסכם הלוואה.

זיוה בר יוסף: הנה הסכם הלוואה.

יעקב ליצמן: תעבירי את זה לחברי הכנסת.

זיוה בר יוסף: אני מעבירה אותו.

רחמים מלול: אדוני היושב הראש, האם ההסכם הזה מאושר על ידי היועץ המשפטי?

יוסף יצחק פריצקי: זו שאלה טובה.

יוסף יצחק פריצקי: זה לא תואם פיקס את החלטת הממשלה.

אנה שניידר: בסעיף 5 למכתבו של מנכ"ל האוצר והחשב הכללי נאמר שההחלטה להעמיד הלוואה זו התקבלה על ידי שר האוצר ושרת התמ"ס ועולה בקנה אחד עם הקריטריונים למתן הלוואות למפעלים במצוקה כפי שאושרו על ידי ועדת השרים לטיפול במפעלים במצוקה.

אנה שניידר: יש להניח שהקריטריונים האלה עברו את עינו של היועץ המשפטי לממשלה או לפחות את עינה של היועצת המשפטית של האוצר שהיא הזרוע הארוכה של היועץ המשפטי לממשלה.

סמדר אלחנני: אחרי ההערה הזו ששמעתי פה אני רוצה לומר לכם משהו מניסיוני.

סמדר אלחנני: ההנחה שסביר להניח שזה עבר וכל זה, היא לא תמיד עומדת במבחן המעשה.

יוסף יצחק פריצקי: ברור שלא.

סמדר אלחנני: צריך לבדוק את זה.

סמדר אלחנני: הממשלה ריבונית להחליט החלטות כאלה ולפעול בהתאם.

סמדר אלחנני: כל הכוונה פה בכל המבצע ובכל הלוואה היא לשמור על תעסוקה של עובדים.

סמדר אלחנני: זה לא בשביל להעלות את מחיר הלבידים בארץ ולא בשביל לייקר רהיטים.

סמדר אלחנני: אבל, אתם אומרים פה 250 עובדים, אני מציעה לכם לבקש את זה כתנאי, לקבל את הרשימה השמית של העובדים.

עמיר פרץ: לנו יש את הרשימות.

סמדר אלחנני: איך אני אדע שקיימו את ההסכם?

יוסף יצחק פריצקי: עמיר, 250 עובדים מקבלים 14.5 מיליון חמישים ושמונה אלף ₪.

עמיר פרץ: סלח לי, זה חמישים שקל לעובד.

עמיר פרץ: זו הלוואה שהם צריכים להחזיר אותה.

יוסף יצחק פריצקי: אני חושב שאנחנו לוקחים פה כסף טוב והופכים אותו לכסף רע.

יוסף יצחק פריצקי: האם לא יותר כדאי לקחת את הכסף הזה ולהשקיע בהכשרה מקצועית של עובדים?

עמיר פרץ: אבל זו הלוואה.

עמיר פרץ: נו באמת, תפסיקו כבר.

עמיר פרץ: זו חוצפה מה שאתה אומר.

יוסף יצחק פריצקי: למה?

עמיר פרץ: תשאל את מפעל "גיבור-סברינה", כל הכסף הוחזר.

עמיר פרץ: מפעל "עוף-קור", הפקידה פה ועדת הכספים ששה מיליון שקל, שקל עוד לא יצא.

עמיר פרץ: הכל הוחזר, על מה אתם מדברים בכלל?

עמיר פרץ: זו מדינה שהיא פשוט בושה.

עמיר פרץ: היא מתעללת במפעל ובמקום לתת לו מענק היא נותנת לו הלוואה.

עמיר פרץ: נתנו הלוואה.

עמיר פרץ: יוסי, אתם כל הזמן טוענים למקצוענות.

עמיר פרץ: ישבו שני רואי חשבון מהבכירים במדינה הזו והם בחנו את המפעלים.

עמיר פרץ: הם הגישו תוכנית הבראה, באו לוועדת כספים אמרו: תושיבו את המפרקים ביחד כדי שהם יגיעו להסכמה, דבר ללא תקדים, מפרקים בבתי משפט.

עמיר פרץ: הושבנו אותם, הם הגיעו להסכמות משפטיות, הביאו מסמך לעילא ולעילא מבחינה משפטית ועשו ששה חודשים תהליך, עכשיו אתה נהיה לי המומחה.

יוסף יצחק פריצקי: אני לא מומחה, אני נציג ציבור פה בדיוק כמוך.

יוסף יצחק פריצקי: אני חבר ועדת הכספים ואני לא רוצה שכסף משלם המסים ילך לאבדון.

עמיר פרץ: העובדים משלמים מסים יותר מכולם.

עמיר פרץ: זה כסף שלהם.

יוסף יצחק פריצקי: נו, באמת.

עמיר פרץ: סווארי עשה תוכנית הבראה.

עמיר פרץ: האם אתה רוצה עכשיו לעשות אותה?

עמיר פרץ: תעשה אותה אתה.

יוסף יצחק פריצקי: אני מבקש שירשם בפרוטוקול שעוד שנה אנחנו יושבים פה והמפעל הזה סגור והלך הכסף.

עמיר פרץ: אני מכיר דברים יותר בטלים שנותנים להם כסף.

עמיר פרץ: אדון פריצקי, אם האנשים האלה יעבדו עוד שנה ובעוד שנה ייסגר המפעל, אז הם ידעו שהם שייכים למדינה הזו.

עמיר פרץ: הם ידעו שהמדינה הזו עשתה כל מה שהיא יכולה כדי להציל אותם ולא הצליחה.

עמיר פרץ: שנה הם התפרנסו ואם הם יעזבו בעוד שנה הם יאמרו: כל הכבוד למדינת ישראל.

עמיר פרץ: מה שאתה עושה הוא שאתה כל הזמן מטיל ספק ופעם אחר פעם אתם נכשלים.

עמיר פרץ: אתם אמרתם את זה על מפעל "עוף קור", ומפעל "עוף קור" עובד כבר שנתיים ומפרנס אנשים.

עמיר פרץ: אמרתם את זה על מפעל "גיבור-סברינה", מפעל "גיבור-סברינה" מפרנס אלף איש כבר ארבע שנים.

עמיר פרץ: נציגי האוצר התנגדו לתת להם סיוע.

עמיר פרץ: אני הצעתי לחבר הכנסת ליצמן לפני שבועיים להזמין את הנהלת "עוף קור", משום שהיה פה קרב גדול, להציג בפניו את מה שקורה היום.

עמיר פרץ: בדרך זו לפחות תהנה ועדת הכספים ממהלך שהיא עשתה.

עופר חוגי: בדיון הקודם אני דרשתי שיהיה מענק ולא יסבסדו אותם על ידי היטל בלבידים.

עופר חוגי: אני נגד ההסכם הזה רק בדבר אחד.

עופר חוגי: אני לא מוכן שהם ישלמו 5.5% ריבית צמוד למדד.

עופר חוגי: אין דבר כזה ואין שום סיבה שהם יקבלו הלוואה כזו.

עופר חוגי: אני רוצה שיוריד להם את הריבית ל-2% ול-3%.

עופר חוגי: הנגיד הוריד 2% ריבית ואני לא מוכן שהם ישלמו 5.5%.

יעקב ליצמן: אני מניח שהפנייה הזו באה לוועדת הכספים לפני שהנגיד הוריד את הריבית.

יעקב ליצמן: חבר הכנסת חוגי צודק במאה אחוז ולכן כל הלוואה שהם מתבקשים לשלם עכשיו תהיה כפוף להודעת הריבית על הורדת הריבית.

יעקב ליצמן: בהחלט כן.

עופר חוגי: מאה אחוז.

זיוה בר יוסף: זה לא מבטיח שזה ירד.

זיוה בר יוסף: האם אני יכולה להסביר למה זה נקבע כך ומי קבע את זה?

יעקב ליצמן: לא, מה זה משנה?

יעקב ליצמן: צריך להיות סוף לכל הבלגאן הזה.

יעקב ליצמן: חבר הכנסת עופר חוגי צודק במיליון אחוז.

יעקב ליצמן: אנחנו ועדת הכספים מורידים.

אנה שניידר: אתה יכול להמליץ בפני האוצר לשנות את ההסכם.

זיוה בר יוסף: אני רוצה להסביר.

זיוה בר יוסף: בהחלטת ועדת השרים נקבע שההלוואות יישאו ריבית המשקפת את מחיר גיוס ההון של הממשלה לתקופה זהה.

זיוה בר יוסף: סגן החשב הכללי שאחראי על ההסכם הזה הוא אלדד פרשר.

זיוה בר יוסף: הוא גם אחראי על גיוס ההון הממשלה בחו"ל, על גיוס ארוך הטווח והוא קבע את ה-5.5%.

יעקב ליצמן: מה זה מעניין אותי מי קבע?

יעקב ליצמן: אני יודע דבר אחד, אם הריבית יורדת אז היא צריכה לרדת אצל כולם.

יעקב ליצמן: לא ייתכן שהריבית לגבי המסכנים שעובדים במפעלים שאותם רוצים לסגור תישאר אותו הדבר, אבל לגבי אחרים כן יורידו את הריבית.

יעקב ליצמן: אני רוצה חמש דקות הפסקה שבמהלכן את תבדקי אצל הממונים שלך אם הם עומדים על אותו אחוז ריבית.

עמיר פרץ: אתה אומר שההחלטה הזו מותנת בהתחייבות בהורדת הריבית.

עמיר פרץ: במידה והם לא מתחייבים אז שהם יחזירו את זה אליך מחר.

עופר חוגי: אני קורא: העברת הלוואה מותנת באישור ועדת הספים על הטלת היטל בטחה על יבוא לבידים בגובה של חמישים דולר.

יעקב ליצמן: לא, לא.

יעקב ליצמן: אני לא מביא את זה.

אמנון כהן: אבל זה כתוב בהסכם.

יוסף יצחק פריצקי: עופר, אתה מתבקש לאשר עכשיו העברה תקציבית של 14.5 מיליון.

יוסף יצחק פריצקי: אתה לא מסכים להסכם.

יעקב ליצמן: אנחנו נחדש את הדיון בסעיף הזה כאשר תבררו את הנושא הזה אצל הממונים שלכם.

יעקב ליצמן: רבותיי, הסעיף הבא הוא פנייה מס' 500, שנועדה לאפשר הכנסות מתמלוגים וממקבלי מענקים ממדען הראשי במשרד התעשייה והמסחר.

אמיר אסרף: המדען הראשי בתמ"ס הצליח לגבות יותר תמלוגים.

אמיר אסרף: בצורה יעילה יותר הוא גבה מעבר לחזוי ובשביל שהכסף לא יחזור לאוצר אלא יישאר במדען הראשי לחלוקת מענקים אנחנו מבקשים את האפשרות - - -

עופר חוגי: אני מעדיף שזה יחזור לאוצר.

עופר חוגי: כמה כסף ניצל השנה המדען הראשי?

יעקב ליצמן: חבר הכנסת פריצקי, האם אתה שם לב שפתאום יש ברזרבות 31 מיליון שקל?

אמיר אסרף: זה בהרשאה.

אמיר אסרף: זה לא מזומן, רבותיי, כי אין שם מזומנים.

יעקב ליצמן: רבותיי, מי בעד פנייה מס' 500?

יעקב ליצמן: מי נגד?

יעקב ליצמן: אושר, תודה רבה.

יעקב ליצמן: אנחנו עוברים לפנייה מס' 497?

ארז ימיני: הפנייה הזו היא פנייה פשוטה.

ארז ימיני: מקורות ביצעה עבודות עבור משרד הביטחון.

ארז ימיני: למעשה, עד היום נציבות המים הייתה צינור שהעביר את הכסף בעבור העבודות שמקורות ביצעה למשרד הביטחון.

ארז ימיני: החל מהשנה הבאה אם מקורות תזרים למשרד הביטחון אז ייצא ישירות מתקציב משרד הביטחון.

ארז ימיני: מדובר פה על עבודה שנעשתה בשני מחנות צבאיים, צאלים ועוד בסיס.

ארז ימיני: בסך הכל, הרשאה להתחייב.

יעקב ליצמן: מי בעד פנייה מס' 497?

יעקב ליצמן: אושר, תודה רבה.

יעקב ליצמן: אני רוצה לחכות לתשובה מנציגת משרד האוצר.

יעקב ליצמן: אנחנו נעשה הפסקה בדיון ונחדש אותו כאשר נקבל תשובה.

יעקב ליצמן: רבותיי, מי בעד אישור מספר פנייה לוועדה 361 362 בכפוף להודעה של סגן החשב הכללי?

רחמים מלול: הסכימו להוריד חצי אחוז.

עמיר פרץ: סגן החשב הכללי בשיחה עם יושב ראש ההסתדרות הודיע לי על 5%.

יעקב ליצמן: ביוזמה של עופר חוגי.

יעקב ליצמן: אנחנו מודיעים לפרוטוקול שבסעיף 5 ובסעיף 16 במקום 5.5% יהיה 5%.

זיוה בר יוסף: עד שדנים בנושא של ההיטל, האם אפשר להוריד את הסעיף של ההיטל?

זיוה בר יוסף: אנחנו לא נוכל להעביר את הכסף אם אנחנו לא דנים כעת בהיטל.

יעקב ליצמן: בסדר, אני מוכן.

יעקב ליצמן: נוריד את הסעיף של ההיטל.

זיוה בר יוסף: וגם סעיף 13.

יעקב ליצמן: הורדה של סעיף 13.

עמיר פרץ: אבל באופן זמני.

יעקב ליצמן: זמני, בסדר.

יעקב ליצמן: מי בעד בכפוף לכל התנאים שאמרנו?

יעקב ליצמן: מי נגד?

יעקב ליצמן: אושר, תודה רבה.

יעקב ליצמן: הישיבה נעולה.